P. Hrušovský, podpredseda NR SR: (2002-05-29):
Otváram rozpravu o tomto bode programu. Pýtam sa pánov poslancov, či sa chce niekto prihlásiť do rozpravy ústne, keďže som nedostal od poslancov žiadne písomné prihlášky do rozpravy. Konštatujem, že nikto. Preto vyhlasujem rozpravu o tomto bode programu za skončenú. Prerušujem rokovanie o tomto vládnom návrhu zákona. Teraz pristúpime k prerokúvaniu ďalšieho bodu programu, ktorým je vládny návrh zákona o riadení štátu v krízových situáciách mimo času vojny a vojnového stavu . Návrh zákona ste dostali ako tlač 1580, spoločnú správu výborov máte ako tlač 1580a. Prosím, aby z poverenia vlády Slovenskej republiky návrh zákona uviedol a odôvodnil pán minister hospodárstva Ľubomír Harach. Pán minister, máte slovo. Ľ. Harach, minister hospodárstva SR: Ďakujem pekne. Vážený pán predsedajúci, vážené panie poslankyne, páni poslanci, predkladaný návrh zákona o riadení štátu v krízových situáciách mimo času vojny a vojnového stavu vychádza z čl. 1 ods. 9 ústavného zákona o bezpečnosti štátu v čase vojny, vojnového stavu, výnimočného stavu a núdzového stavu, podľa ktorého má riadenie štátu v krízových situáciách mimo času vojny a vojnového stavu ustanoviť osobitný zákon. Zákon vymedzuje úlohy orgánov krízového riadenia, ktorými sú vláda Slovenskej republiky, ministerstvá a ostatné ústredné orgány štátnej správy, ako aj Národná banka Slovenska, krajské úrady, okresné úrady, bezpečnostné rady krajov a okresov, a úlohy obcí. Po prerokovaní návrhov v určených výboroch Národnej rady Slovenskej republiky si dovoľujem k pripomienkam, ktoré sú zohľadnené v spoločnej správe k návrhu zákona, vyjadriť nasledovné stanovisko. Súhlasím s pripomienkami pod bodmi 1, 3, 6 a 7, ktoré považujem za ustanovenia čiastočne spresňujúce predložený text vládneho návrhu zákona. S pripomienkou v bode 2 spoločnej správy nie je možné súhlasiť, pretože je v rozpore s ustanoveniami ústavného zákona o bezpečnosti štátu v čase vojny, vojnového stavu, výnimočného stavu a núdzového stavu, ktorý v čl. 8 ods. 2 počíta s prijatím osobitného zákona, ktorý upraví podrobnosti o fungovaní Bezpečnostnej rady Slovenskej republiky v čase mieru. Tento cieľ predkladaný zákon nesleduje a navyše zaradenie Bezpečnostnej rady Slovenskej republiky vedľa vlády zakladá paralelné kompetencie týchto ústavných orgánov, hoci uvedený ústavný zákon jasne vymedzuje v čl. 8 ods. 3 podmienky, za ktorých Bezpečnostná rada Slovenskej republiky preberá kompetencie vlády. Ak by takáto situácia nastala, bude Bezpečnostná rada Slovenskej republiky preberať všetky kompetencie vlády pri znemožnení jej činnosti v čase vojny, vojnového stavu a výnimočného stavu priamo z ústavného zákona. S pripomienkou vyjadrenou v bode 4 spoločnej správy nie je možné súhlasiť preto, lebo vložením navrhovaných slov vzniká zmätočný text v písmene f). Akceptovaním pripomienky pod bodom 5 by vznikla duplicita s ustanoveniami podľa písmena f), a preto s touto pripomienkou tiež vyjadrujem nesúhlas. S ostatnými pripomienkami, ako som už povedal v úvode, sa stotožňujem vzhľadom na to, že prispievajú k prehľadnosti zákona. Panie poslankyne, páni poslanci, dovoľte mi, aby som vám poďakoval za pozornosť, ktorú ste venovali prerokovaniu tohto návrhu zákona v skrátenom konaní, a dovoľujem si vás požiadať o podporu prijatia návrhu zákona v intenciách pripomienok spoločnej správy a stanovísk, ktoré som predniesol k obsahu spoločnej správy. Ďakujem za pozornosť.